Virallinen lehti nro C 348 , 03/12/1999 s. 0133



KIRJALLINEN KYSYMYS E-0776/99 esittäjä(t): Thomas Megahy (PSE) komissiolle (29. maaliskuuta 1999) Aihe: Uskonnollisen vähemmistön vainoaminen Iranissa Salman Rushdien fatwan kumoamisen myötä neuvoston keskusteluissa Iranin viranomaisten kanssa on muodostunut uusi tilanne. Voiko neuvosto harkita, että se ottaisi tässä uudessa tilanteessa esiin bahá'ín ja muiden uskonnollisten vähemmistöjen aseman Iranin islamilaisessa tasavallassa, kun otetaan huomioon viimeaikaiset tapahtumat ja niihin liittyvä pitkään jatkunut voimakas ahdistelu? Viime kuukausien aikana on pidätetty ainakin 36 Bahá'ín yliopistotason koulutuksen instituutin (BIHE) tiedekunnan jäsentä, kaksi yhteisön jäsentä on tuomittu kuolemaan, yli 500 kotiin on tehty ratsia ja henkilökohtaista omaisuutta sekä BIHE:n välineistöä on takavarikoitu. Vuodesta 1980 on tapettu yli 200 bahá'ílaista heidän vakaumuksensa vuoksi. Bahá'ílaisilta kielletään järjestelmällisesti heidän perustuslailliset oikeutensa. Heidän omaisuuttaan takavarikoidaan ja heidän eläkeoikeutensa evätään. Bahá'í-hautausmaita ja muita pyhiä paikkoja häpäistään toistuvasti. Bahá'ílaisilta evätään oikeus yliopistotason koulutukseen, minkä vuoksi BIHE perustettiin. Mihin toimiin neuvosto on valmis ryhtymään puolustaakseen Iranin bahá'ílaisten ihmisoikeuksia? Komission jäsenen Manuel Maríninkomission puolesta antama vastaus (16. huhtikuuta 1999) Komissio seuraa syvästi huolestuneena Iranin ihmisoikeustilannetta. Unionin ja Iranin välisen laaja-alaisen vuoropuhelun yhteydessä otetaan unionin puolelta aina esiin yleiset ihmisoikeuskysymykset. Komissiolla ei ole kahdenvälisiä sopimussuhteita Iraniin. Komissio kuitenkin yhtyy unionin puheenjohtajatroikan tässä yhteydessä esittämiin vastalauseisiin. Ruhu-llah Rawhanin teloituksesta esitettiin vastalause Iranin hallitukselle Teheranissa 5. elokuuta 1998. Sirus Dhabihi-Muqaddamille ja Hidayat-Kashifi Najafabadille langetetuista kuolemantuomioista esitettiin lisäksi 4. lokakuuta 1998 vastalause, jossa unioni vetosi Iranin viranomaisiin, jotta nämä jättäisivät tuomiot täytäntöön panematta. Troikalle ilmoitettiin, että nämä kuolemantuomiot eivät olleet lopullisia vaan edellyttivät vielä korkeimman oikeuden vahvistusta. Lokakuun 4. päivänä 1998 esittämässään vastalauseessa unioni toisti aiemmin esittämänsä kannan kuolemantuomioon ja muistutti Yhdistyneiden kansankuntien ihmisoikeustoimikunnan päätöslauselmasta 1998/80, jossa ilmaistaan huolestuneisuus baha'ilaisten ihmisoikeuksien jatkuvista vakavista loukkauksista ja pyydetään Irania luopumaan kuolemantuomioiden langettamisesta uskonnollisen vakaumuksen tai uskosta luopumisen perusteella. Euroopan unioni aikoo esittää uuden Iranin ihmisoikeustilannetta koskevan päätöslauselmaluonnoksen Genevessä 22.3.-30.4.1999 pidettävässä YK:n ihmisoikeustoimikunnan istunnossa. Parhaillaan keskusteltavana olevassa tekstiluonnoksessa viitataan selvästi uskonnollisten vähemmistöjen ja erityisesti baha'ilaisten syrjintään ja vainoamiseen. Baha'i-uskontokunnan jäsenten kohtelu Iranissa otettiin lisäksi erityisesti esille unionin puheenjohtajatroikan tavatessa Iranin hallituksen 18. joulukuuta 1998. Tätä painostusta on tarkoitus jatkaa.